b'\n_START_ARTICLE_\nSininen enkeli (elokuva)\n_START_SECTION_\nJuoni\n_START_PARAGRAPH_\nElokuva kertoo professori Immanuel Rathin (Emil Jannings) tarinan. Oppilaidensa avoimesti halveksuma Rath on opettajana saksalaisessa lukiossa.  Rathille selvi\xc3\xa4\xc3\xa4, ett\xc3\xa4 osa h\xc3\xa4nen oppilaista k\xc3\xa4y y\xc3\xb6kerhossa nimelt\xc3\xa4 Der Blaue Engel. Rath menee itse k\xc3\xa4ym\xc3\xa4\xc3\xa4n y\xc3\xb6kerhoon, jossa h\xc3\xa4n rakastuu seksikk\xc3\xa4\xc3\xa4seen kabaree-laulajattareen Lola-Lolaan (Dietrich). Rath taivuttelee Lolan menem\xc3\xa4\xc3\xa4n naimisiin kanssaan ja luopuu opettajan toimestaan. Rath liittyy Lolan kiert\xc3\xa4v\xc3\xa4\xc3\xa4n kabareehen ja ryhtyy esiintym\xc3\xa4\xc3\xa4n klovnina. Kun kabaree saapuu Rathin kotikaupunkiin, Rath suorittaa osuutensa show\'sta vastustellen. Rathin esitys on fiasko, ja h\xc3\xa4n tulee t\xc3\xa4ysin n\xc3\xb6yryytetyksi. Samana iltana Rathille selvi\xc3\xa4\xc3\xa4, ett\xc3\xa4 Lolalla on suhde show\'n akrobaatin kanssa. Rath karkaa y\xc3\xb6h\xc3\xb6n, ja h\xc3\xa4net l\xc3\xb6ydet\xc3\xa4\xc3\xa4n my\xc3\xb6hemmin vanhasta luokkahuoneestaan itsemurhan tehneen\xc3\xa4.\n_START_SECTION_\nEsituotanto ja kuvaukset\n_START_PARAGRAPH_\nJosef von Sternberg saapui Hollywoodista Berliiniin elokuussa 1929. UFAn Erich Pommer oli kutsunut von Sternbergin ohjaamaan Emil Janningsin seuraavan elokuvan. Janningsin ja von Sternbergin edellinen yhteisty\xc3\xb6 elokuvassa Viimeinen m\xc3\xa4\xc3\xa4r\xc3\xa4ys (1928) oli tuonut Janningsille ensimm\xc3\xa4ist\xc3\xa4 kertaa jaetun parhaan miesp\xc3\xa4\xc3\xa4osan Oscar-palkinnon. Von Sternberg hylk\xc3\xa4si kuitenkin oitis Rasputinista kertovan elokuvan. Jannings ehdotti pian Heinrich Mannin vuonna 1905 ilmestynytt\xc3\xa4 romaania Professor Unrat ("Professori Roska", vasta vuonna 1981 k\xc3\xa4\xc3\xa4nnetty suomeksi nimell\xc3\xa4 Sininen enkeli), mik\xc3\xa4 sai kaikkien osapuolien hyv\xc3\xa4ksynn\xc3\xa4n. Kuukauden kuluttua Mann antoi luvan sovittaa puolet romaanista. Sovittamatta j\xc3\xa4i romaanin koko j\xc3\xa4lkipuolisko, jossa professori Rath kostaa yhteiskunnalle. Sen sijaan elokuvalle kirjoitettiin uusi, traaginen loppu. K\xc3\xa4sikirjoittajaksi palkattiin Robert Liebmann. Von Sternbergin mukaan alkuteksteiss\xc3\xa4 mainitut kaksi muuta k\xc3\xa4sikirjoittajaa Carl Zuckmayer ja Karl Vollm\xc3\xb6ller vain lainasivat nimens\xc3\xa4, jotta vaikuttaisi silt\xc3\xa4, ett\xc3\xa4 saksalaista romaania olisi ollut sovittamassa my\xc3\xb6s saksalaisia. Vollm\xc3\xb6ller on my\xc3\xb6nt\xc3\xa4nyt t\xc3\xa4m\xc3\xa4n, kun taas Zuckmayer on sanonut kirjoittaneensa k\xc3\xa4sikirjoitusta. _NEWLINE_Sininen enkeli kuvattin UFAn studioilla marras- ja joulukuussa 1929. Lola-Lolan rooliin oli jo palkattu K\xc3\xa4the Haack, kun von Sternberg tapasi Marlene Dietrichin, jolle rooli lopulta meni. Kuvausten aikana von Sternberg keskittyikin juuri Dietrichin hahmoon, vaikka elokuvan varsinainen p\xc3\xa4\xc3\xa4t\xc3\xa4hti oli Emil Jannings._NEWLINE_Elokuva kuvattiin samanaikaisesti sek\xc3\xa4 saksaksi ett\xc3\xa4 englanniksi. \xc3\x84\xc3\xa4nielokuvan alkuvuosina k\xc3\xa4yt\xc3\xa4nt\xc3\xb6 oli varsin yleinen, sill\xc3\xa4 j\xc3\xa4lki\xc3\xa4\xc3\xa4nitystekniikka oli viel\xc3\xa4 lapsenkengiss\xc3\xa4\xc3\xa4n. Jos elokuvalle haluttiin taata kansainv\xc3\xa4linen levitys, siit\xc3\xa4 tehtiin my\xc3\xb6s englanninkielinen versio. Elokuva leikattiin tammikuussa 1930, ja elokuva oli valmis helmikuussa 1930.\n_START_SECTION_\nEnsi-ilta\n_START_PARAGRAPH_\nSinisen enkelin ensi-ilta oli Berliiniss\xc3\xa4 31. maaliskuuta 1930, ja elokuva sai kriitikoilta ihastuneen vastaanoton. Varietyn kriitikko moitti Saksan ensi-illan j\xc3\xa4lkeen elokuvan mahtipontista tempoa mutta kiitti Janningsin ja Dietrichin poikkeuksellista n\xc3\xa4yttelij\xc3\xa4nty\xc3\xb6t\xc3\xa4 ja von Sternbergin hienovaraista ohjausta.\n_START_SECTION_\nSinisen enkelin eri versiot\n_START_PARAGRAPH_\nSinisen enkelin uusintaensi-iltaa varten 1947 elokuvasta leikattiin 90-minuuttinen versio. Lyhennetty versio korosti Dietrichin roolia Janningsin roolin kustannuksella. Alkuper\xc3\xa4isist\xc3\xa4 negatiiveista tehty ja alkuper\xc3\xa4isen pituinen kopio sai ensi-iltansa 13. hein\xc3\xa4kuuta 2001._NEWLINE_Englanninkielisen version The Blue Angel pituus on 95 minuuttia. Erikieliset kohtaukset kuvattiin per\xc3\xa4j\xc3\xa4lkeen, mutta niiss\xc3\xa4 on muitakin eroja kuin kieli. Blue Angelin kuvaustapa oli erilainen, ja siin\xc3\xa4 on l\xc3\xa4hikuvia, joita ei ole saksankielisess\xc3\xa4 versiossa. Useissa arvioissa englanninkielist\xc3\xa4 versiota pidet\xc3\xa4\xc3\xa4n huonompana l\xc3\xa4hinn\xc3\xa4 n\xc3\xa4yttelij\xc3\xb6iden puutteellisten englannin taitojen takia.\n_START_SECTION_\nArvostus\n_START_PARAGRAPH_\nSininen nenkeli on nyky\xc3\xa4\xc3\xa4n klassikkoelokuvan asemassa l\xc3\xa4hinn\xc3\xa4 siksi, ett\xc3\xa4 se aloitti Marlene Dietrichin kansainv\xc3\xa4lisen uran ja toisaalta siksi, ett\xc3\xa4 Lola-Lolan roolin vuoksi Dietrichist\xc3\xa4 tuli elokuvahistorian ikoni, joka on verrattavissa Charles Chaplinin kulkuriin ja Marilyn Monroeen Kes\xc3\xa4leskess\xc3\xa4. Dietrich ja von Sternberg tekiv\xc3\xa4t yhdess\xc3\xa4 Hollywoodissa saman tien viel\xc3\xa4 kuusi elokuvaa. Kaikki n\xc3\xa4m\xc3\xa4 Dietrichin roolit olivat periaatteessa enemm\xc3\xa4n tai v\xc3\xa4hemm\xc3\xa4n toisintoja Dietrichin roolista Sinisess\xc3\xa4 enkeliss\xc3\xa4 ja vain vahvistivat Dietrichin asemaa my\xc3\xb6s Hollywood-elokuvan ikonina._NEWLINE_Sinist\xc3\xa4 enkeli\xc3\xa4 pidet\xc3\xa4\xc3\xa4n my\xc3\xb6s varhaisen \xc3\xa4\xc3\xa4nielokuvan mestariteoksena, koska siin\xc3\xa4 k\xc3\xa4ytettiin ennenn\xc3\xa4kem\xc3\xa4tt\xc3\xb6m\xc3\xa4ll\xc3\xa4 tavalla \xc3\xa4\xc3\xa4nt\xc3\xa4 tunnelman tiivist\xc3\xa4j\xc3\xa4n\xc3\xa4 ja henkil\xc3\xb6hahmojen luonnehdinnassa._NEWLINE_Vuonna 1979 kolmekymment\xc3\xa4 suomalaista elokuva-arvostelijaa ja -asiantuntijaa \xc3\xa4\xc3\xa4nesti kaikkien aikojen sadasta merkitt\xc3\xa4vimm\xc3\xa4st\xc3\xa4 elokuvasta, ja Sininen enkeli oli mukana yhdell\xc3\xa4toista listalla.'